CELEX: 32016D1837
Language: el
Date: 2016-10-11 00:00:00
Title: Eκτελεστική απόφαση (ΕΕ) 2016/1837 του Συμβουλίου, της 11ης Οκτωβρίου 2016, με την οποία επιτρέπεται στη Δημοκρατία της Πολωνίας να συνεχίσει την εφαρμογή μέτρων παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

18.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 280/28
            
         EΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1837 ΤΟΥ ΣΥΜΒΟΥΛΊΟΥ
   της 11ης Οκτωβρίου 2016
   με την οποία επιτρέπεται στη Δημοκρατία της Πολωνίας να συνεχίσει την εφαρμογή μέτρων παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 168 της οδηγίας 2006/112/ΕΚ προβλέπει ότι ο υποκείμενος στον φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται στα αγαθά και τις υπηρεσίες που χρησιμοποιούνται για τις ανάγκες των φορολογούμενων πράξεών του. Το άρθρο 26 παράγραφος 1 στοιχείο α) της εν λόγω οδηγίας απαιτεί την επιβολή ΦΠΑ στο περιουσιακό στοιχείο της επιχείρησης το οποίο προορίζεται για ιδιωτική χρήση από τον υποκείμενο σε φόρο ή το προσωπικό του, ή γενικότερα, για σκοπούς άλλους από εκείνους της επιχείρησής του.
            
         
               (2)
            
            
               Με την εκτελεστική απόφαση 2013/805/ΕΕ του Συμβουλίου (2) επιτρέπεται στην Πολωνία μέχρι τις 31 Δεκεμβρίου 2016 να περιορίσει στο 50 % το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση ορισμένων οδικών μηχανοκίνητων οχημάτων καθώς και του ΦΠΑ που επιβαρύνει τις δαπάνες που αφορούν τα οχήματα αυτά, όπου το εν λόγω όχημα δεν χρησιμοποιείται αποκλειστικά για επιχειρηματικούς σκοπούς, και να απαλλάξει τον υποκείμενο στον φόρο από την υποχρέωση δήλωσης στοιχείων για την επιβολή ΦΠΑ επί της μη επιχειρηματικής χρήσης οχημάτων που καλύπτονται από τον περιορισμό («τα μέτρα παρέκκλισης»).
            
         
               (3)
            
            
               Με συστημένη επιστολή προς την Επιτροπή στις 8 Φεβρουαρίου 2016, η Πολωνία ζήτησε την άδεια να συνεχίσει να εφαρμόζει τα μέτρα παρέκκλισης.
            
         
               (4)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 6ης Ιουνίου 2016, σχετικά με το αίτημα της Πολωνίας. Με επιστολή της 8ης Ιουνίου 2016, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
         
               (5)
            
            
               Σύμφωνα με το άρθρο 3 παράγραφος 2 της απόφασης 2013/805/ΕΕ, η Πολωνία υπέβαλε στην Επιτροπή έκθεση, συνοδευόμενη από το αίτημα παράτασης, σχετικά με την εφαρμογή της εν λόγω απόφασης, περιλαμβανομένης της επανεξέτασης του ποσοστού που εφαρμόζεται για τον περιορισμό σχετικά με το δικαίωμα έκπτωσης. Με βάση τις διαθέσιμες επί του παρόντος πληροφορίες, η Πολωνία θεωρεί ότι εξακολουθεί να δικαιολογείται ποσοστό 50 %. Συγχρόνως, για να αποφευχθεί η διπλή φορολόγηση, η απαίτηση δήλωσης στοιχείων για την επιβολή ΦΠΑ επί της μη επιχειρηματικής χρήσης μηχανοκίνητων οχημάτων θα πρέπει να ανασταλεί στις περιπτώσεις που ισχύει ο εν λόγω περιορισμός. Τα εν λόγω μέτρα παρέκκλισης μπορούν να θεωρηθούν εύλογα λόγω της ανάγκης απλούστευσης της διαδικασίας επιβολής του ΦΠΑ και αποτροπής της φοροδιαφυγής που θα μπορούσε να προκύψει μέσω της τήρησης ανακριβών λογιστικών στοιχείων και ψευδούς φορολογικής δήλωσης.
            
         
               (6)
            
            
               Η παράταση των εν λόγω μέτρων παρέκκλισης θα πρέπει να περιορίζεται χρονικά έτσι ώστε να καταστεί δυνατή η αξιολόγηση της αποτελεσματικότητάς τους και της καταλληλότητας του ποσοστού· θα πρέπει συνεπώς να επιτραπεί στην Πολωνία να εφαρμόσει τα μέτρα παρέκκλισης, έως τις 31 Δεκεμβρίου 2019.
            
         
               (7)
            
            
               Σε περίπτωση που η Πολωνία θεωρεί αναγκαία την παράταση των μέτρων παρέκκλισης και πέραν του 2019, θα πρέπει να υποβληθεί στην Επιτροπή το αργότερο μέχρι την 1η Απριλίου 2019 έκθεση εφαρμογής των μέτρων παρέκκλισης και μια επισκόπηση του εφαρμοζόμενου ποσοστού, συνοδευόμενη από το αίτημα για παράταση.
            
         
               (8)
            
            
               Η παράταση των μέτρων παρέκκλισης θα έχει αμελητέα επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον ΦΠΑ.
            
         
               (9)
            
            
               Συνεπώς, η εκτελεστική απόφαση 2013/805/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 3 της εκτελεστικής απόφασης 2013/805/ΕΕ αντικαθίσταται από το ακόλουθο κείμενο:
   
      «Άρθρο 3
      1.   Η ισχύς της παρούσας απόφασης λήγει στις 31 Δεκεμβρίου 2019.
      2.   Κάθε αίτημα για την παράταση των μέτρων παρέκκλισης που προβλέπονται στην παρούσα απόφαση υποβάλλεται στην Επιτροπή έως την 1η Απριλίου 2019. Το εν λόγω αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης.».
   
   Άρθρο 2
   Η παρούσα απόφαση εφαρμόζεται από την 1η Ιανουαρίου 2017.
   Άρθρο 3
   Η παρούσα απόφαση απευθύνεται στη Δημοκρατία της Πολωνίας.
   
      Βρυξέλλες, 11 Οκτωβρίου 2016.
      
         
            Για το Συμβούλιο
         
         
            Ο Πρόεδρος
         
         P. KAŽIMÍR
      
   
   
      (1)  ΕΕ L 347 της 11.12.2006, σ. 1.
   
      (2)  Εκτελεστική απόφαση 2013/805/ΕΕ του Συμβουλίου, της 17ης Δεκεμβρίου 2013, με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 353 της 28.12.2013, σ. 51).